b'\n_START_ARTICLE_\nHeljo Sepp\n_START_PARAGRAPH_\nHeljo Sepp (15. oktoober 1922 Valga \xe2\x80\x93 27. november 2015) oli eesti pianist, muusikapedagoog ning Eesti Muusika- ja Teatriakadeemia emeriitprofessor. \xc3\x95ppinud klaverit esmalt Heino Elleri abikaasa Anna Elleri juures, seej\xc3\xa4rel Londoni Kuninglikus Muusikaakadeemias, Tallinna Riiklikus Konservatooriumis Bruno Luki klaveriklassis ja Moskva Riiklikus Konservatooriumis Heinrich Neuhausi juhendamisel. Heljo Sepp \xc3\xb5ppis ka kompositsiooni Heino Elleri kompositsiooniklassis._NEWLINE_Heljo Sepp esines tihti koos viiuldaja Vladimir Alum\xc3\xa4ega._NEWLINE_1938. aastal osales ta Heino Elleri soovitusel Londoni rahvusvahelisel noorte pianistide konkursil ning v\xc3\xb5itis 11. mail 1938 Briti Muusikan\xc3\xb5ukogu muusikaauhinna ja kolmeaastase stipendiumi (250 naelsterlingit aastas) \xc3\xb5pinguteks Londoni Kuninglikus Muusikaakadeemias, mis andis talle v\xc3\xb5imaluse end t\xc3\xa4iendada maineka pianisti Vivian Langrishi k\xc3\xa4e all, kuid s\xc3\xb5ja t\xc3\xb5ttu j\xc3\xa4id \xc3\xb5pingud pooleli._NEWLINE_Heino Elleri ts\xc3\xbckli "Viis pala keelpilliorkestrile" (1953) viimase pala klaveriredaktsiooni pealkirja "Kodumaine viis" autor on Heljo Sepp._NEWLINE_\xc3\x95ppej\xc3\xb5una t\xc3\xb6\xc3\xb6tas Eesti Muusika- ja Teatriakadeemias (endine Tallinna Riiklik Konservatoorium) aastast 1952 ning oli Eesti Heliloojate Liidu liige aastast 1962._NEWLINE_Heljo Sepal oli \xc3\xbcle poolesaja \xc3\xb5pilase, nende hulgas tuntumad Peep Lassmann, Mart Humal, Helju Tauk, Marje Lohuaru, Nina Maiorova jt._NEWLINE_Heljo Sepp oli l\xc3\xa4bi aegade eesti \xc3\xbcks populaarsemaid ja armastatumaid kontsertpianiste, kes on erilise r\xc3\xb5hu oma repertuaaris pannud Heino Elleri klaveriloomingu propageerimisele. Ta sai Eesti NSV teenelise kunstniku aunimetuse (1957) ning olnud Heino Elleri muusikapreemia (1998) ja Helikunsti Sihtkapitali preemia laureaat (2004)._NEWLINE_Heljo Sepp oli tuntud eesti muusikapublitsisti ja helilooja Valter Ojak\xc3\xa4\xc3\xa4ru abikaasa. Nende poeg oli raadioajakirjanik Jaak Ojak\xc3\xa4\xc3\xa4r.'